Ashton Carter

Ashton Baldwin Carter (født 24. september 1954 i Philadelphia, død 24. oktober 2022 i Boston) var en amerikansk fysiker og politiker fra det demokratiske parti som var forsvarsminister i Barack Obamas regjering fra 17. februar 2015 til 19. januar 2017.

Liv og virke

Bakgrunn og tidlig virke
Ashton Baldwin Carters far var William Stanley Carter jr., krigsveteran fra andre verdenskrig, som var nevrolog og psykiater for United States Navy og i 30 år avdelingsstyreleder på Abington Memorial Hospital. Moren var engelsklærerinnen Anne Baldwin Carter.
 Han hadde tre søsken; ett av dem var barnebokforfatterinnen Cynthia DeFelice.

Carter vokste opp i Abington Township i Montgomery County i Pennsylvania. 

Han tok bacheloreksamen fra Yale University i New Haven i Connecticut i både middelalderhistorie og teoretisk fysikk. Deretter tok han en doktoreksamen i teoretisk fysikk ved Oxford University i Storbritannia som Rhodes-stipendiat. 

Han har blant annet sikkerhetspolitisk konsulent for Harvard Kennedy School, Rockefeller University, Massachusetts Institute of Technology, Stanford University og for noen investeringsselskap som blant annet Goldman Sachs. Et av hans akademiske fagområder var rustningskontroll for atomvåpen..

Regjeringstjeneste
Carter tjenestegjorde i Clinton-administrasjonen i forsvarsdepartementet (Pentagon) som Assistant Secretary of Defense for International Security Policy (undersekretær for internasjonalle sikkkerhetsspørsmål, under William Perry) fra 1993 til 1996. Han hadde tilsynet med sikkerhetspolitiske spørsmål i de tidligere sambandsrepublikker utgårr fra den nylig oppløste Sovjeunionen. Ved løsningen av den første kjernevåpenkrisen i Nord-Korea i 1994 spilte Carter en viktig rolle.

Deretter, i Obama-administrasjonen, som Under Secretary of Defense for Acquisition, Logistics & Technology (statssekretær for materialanskaffelser, logistikk og teknologi) fra 29. april 2009 til 5. oktober 2011.

Han var viseforsvarsminister fra oktober 2011 til desember 2013. Allerede i januar 2013 ble han ansett som en sterk kandidat til å etterfølge Leon Panetta, men det skjedde ikke; president Barack Obama bad ham istedet om å tjenestegjøre ett år til i Pentagon under Chuck Hagel.

Han ble tatt i ed som USAs forsvarsminister den 17. februar 2015. Under sin nominasjonshøring i Senatet i forkant av dette sa han at han var sterkt interessert i å øke den amerikanske militærhjelpen til Ukraina. Vedrørende Midt-Østen sa han at USAs militære styrker måtte påføre ISIL i Irak og Syria et avgjørende og varig nederlag. Han var ikke tilhenger av å øke raten av løslatelser av fanger fra Guantanamo Bay. Han mente også at Iran utgjorde en like stor trussel som ISILs styrker.

Carter var medlem av American Academy of Arts and Sciences, av Council on Foreign Relations og av Aspen Strategy Group. Han var forfatter eller medforfatter av elleve bøker, og offentligjorde over hundre artikler i blant annet tidsskriftet Foreign Affairs og avisen Washington Post. Carter var gift og hadde to barn.

Ashton Carter døde i sitt hjem i Boston den 24. oktober 2022 av hjerteinfarkt kort etter at han fylte 68 år.

Bibliografi (utvalg) 
Ashton Carter forfattet flere bøker, hovedsakelig om våpenkontroll og rakettforsvar;

 Directed Energy Missile Defense in Space (1984)
 Ballistic Missile Defense (1984)
 Managing Nuclear Operations (1987)
 Soviet Nuclear Fission: Control of the Nuclear Arsenal in a Disintegrating Soviet Union (1991)
 Beyond Spinoff: Military and Commercial Technologies in a Changing World (1992)
 A New Concept of Cooperative Security (1992)
 Cooperative Denuclearization: From Pledges to Deeds (1993)
 Preventive Defense: A New Security Strategy for America (1997)
 Keeping the Edge: Managing Defense for the Future (2001)

Referanser

Eksterne lenker 
 
 
 

Barack Obamas regjering
USAs forsvarsministre
Fysikere fra USA
Personer fra krigen i Afghanistan (2001–2021)
Personer fra krigen mot terror
Personer fra Philadelphia
Personer fra Abington i Pennsylvania